b'\n_START_ARTICLE_\nLois Marshall\n_START_PARAGRAPH_\nLois Catherine Marshall (29. tammikuuta 1924 Toronto \xe2\x80\x93 19. helmikuuta 1997 Toronto) oli kanadalainen taidemusiikin laulaja, \xc3\xa4\xc3\xa4nialaltaan sopraano._NEWLINE_Marshall sairastui kaksivuotiaana polioon ja k\xc3\xa4vi seuranneen vuosikymmenen aikana l\xc3\xa4pi useita jalkaleikkauksia lastensairaalassa, jossa innostui laulamisesta. Lapsena Marshallia vietiin Toronton sinfoniaorkesterin konsertteihin sek\xc3\xa4 Jascha Heifetzin ja Vladimir Horowitzin esiintymisiin. 12-vuotiaana Marshall aloitti muodolliset opintonsa pianisti, urkuri, laulunopettaja Weldon Kilburnin johdolla. Opetus- ja s\xc3\xa4estyssuhde laajeni henkil\xc3\xb6kohtaisemmaksi ja johti vuonna 1968 solmittuun avioliittoon. Lis\xc3\xa4ksi Marshall sai yksinlaulun opetusta wienil\xc3\xa4issyntyiselt\xc3\xa4 sopraano Emmy Heimilta. _NEWLINE_Ernest MacMillan havaitsi Marshallin lahjakkuuden ja kiinnitti h\xc3\xa4net esiintym\xc3\xa4\xc3\xa4n Toronton sinfoniaorkesterin sek\xc3\xa4 Mendelssohn-kuoron kanssa Matteus-passion esityksiin vuonna 1947. Laulaja valmistui huippuarvosanoin The Royal Conservatory of Musicista ja sai Eaton-stipendin vuonna 1950. Samana vuonna h\xc3\xa4n voitti CBC:n Singing Stars of Tomorrow -kilpailun. Vuonna 1952 Marshall saavutti Naumburg-palkinnon, jonka turvin h\xc3\xa4n p\xc3\xa4\xc3\xa4si tekem\xc3\xa4\xc3\xa4n New Yorkin -ensiesiintymisens\xc3\xa4 kaupungintalolla. T\xc3\xa4st\xc3\xa4 hyv\xc3\xa4st\xc3\xa4 laulaja sai tunnustusta Arturo Toscaninilta, joka kutsui t\xc3\xa4m\xc3\xa4n laulamaan ja levytt\xc3\xa4m\xc3\xa4\xc3\xa4n Ludwig van Beethovenin Missa Solemniksen. _NEWLINE_My\xc3\xb6hemmin Marshall esiintyi sooloresitaaleissa ja orkesterien kanssa pitkin Pohjois-Amerikkaa, Eurooppaa, Australiaa ja Ven\xc3\xa4j\xc3\xa4\xc3\xa4. Oopperauraa rajoitti huomattavasti laulajan jalkojen huonokuntoisuus. Er\xc3\xa4s Marshallin huomattava levytys kuitenkin on Wolfgang Amadeus Mozartin Ry\xc3\xb6st\xc3\xb6 Seraljista -oopperan levytys, jossa kapellimestarina toimi Thomas Beecham. Sarah Caldwellin johdolla Bostonin oopperassa j\xc3\xa4rjestettiin Giacomo Puccinin oopperoiden La boh\xc3\xa8me ja Tosca tulkinnat, jotka olivat erityisesti Marshallia varten suunniteltuja. _NEWLINE_1970-luvun puolestav\xc3\xa4list\xc3\xa4 alkaen Marshall syventyi mezzosopraanoille kirjoitettuun ohjelmistoon. H\xc3\xa4n tulkitsi muun muassa Franz Schubertin ja Robert Schumannin tuotantoa mezzosopraanon ominaisuudessa. Vuonna 1986 h\xc3\xa4n liittyi henkil\xc3\xb6kunnan j\xc3\xa4senen\xc3\xa4 Toronton yliopistoon, jossa h\xc3\xa4n opetti, kunnes kuoli leikkauskomplikaatioihin 73 vuoden i\xc3\xa4ss\xc3\xa4.'